Document ID: 32009R1022

32009R1022
L 283/3
SLUŽBENI LIST EUROPSKE UNIJE
29.10.2009.
UREDBA KOMISIJE (EZ) br. 1022/2009
od 29. listopada 2009.
o izmjeni Uredbi (EZ) br. 1738/2005, (EZ) br. 698/2006 i (EZ) br. 377/2008 o Međunarodnoj standardnoj klasifikaciji zanimanja (ISCO)
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EZ) br. 577/98 od 9. ožujka 1998. o provedbi ankete o radnoj snazi na uzorku u Zajednici (1), a posebno njezin članak 4. stavak 3.,
uzimajući u obzir Uredbu Vijeća (EZ) br. 530/1999 od 9. ožujka 1999. o strukturnoj statistici zarada i troškova rada (2), a posebno njezin članak 11.,
budući da:
(1)
Uredba (EZ) br. 577/98 provedena je Uredbom Komisije (EZ) br. 377/2008 od 25. travnja 2008. o provedbi Uredbe Vijeća (EZ) br. 577/98 o provedbi ankete o radnoj snazi na uzorku u Zajednici u pogledu šifriranja koje od 2009. treba koristiti za prijenos podataka, korištenju poduzorka za prikupljanje podataka o strukturalnim varijablama i definiciji referentnih tromjesečja (3). Uredba (EZ) br. 530/1999 provedena je Uredbom Komisije (EZ) br. 1738/2005 od 21. listopada 2005. o izmjeni Uredbe (EZ) br. 1916/2000 u pogledu definicije i prijenosa podataka o strukturi zarada (4) i Uredbe Komisije (EZ) br. 698/2006 od 5. svibnja 2006. o provedbi Uredbe Vijeća (EZ) br. 530/1999 o strukturnoj statistici zarada i troškova rada (5).
(2)
Prilozi tim provedbenim Uredbama odnose se na Međunarodnu standardnu klasifikaciju zanimanja „ISCO-88” odnosno na europsku verziju ove klasifikacije, dalje u tekstu „ISCO-88 (COM)”.
(3)
Međunarodna organizacija rada (MOR) revidirala je verziju Međunarodne standardne klasifikacije zanimanja, u nastavku (ISCO-88), s ciljem da učini dostupnom učinkovitiju klasifikacija, koju će koristiti sve države u sljedećem ciklusu popisa stanovništva kao i u nacionalnim službama za zapošljavanje te drugim primjenama koje su usredotočene na klijente. Kako bi se osigurala usporedivost podataka o zanimanjima u državama članicama te ostatku svijeta, potrebno je koristiti revidiranu klasifikaciju (ISCO-08) kod glavnih istraživanja Europskog statističkog sustava pomoću kojih se prikupljaju podaci o zanimanjima prije sljedećeg popisa stanovništva koji će se održati 2011.
(4)
Uspostavom revidirane Standardne klasifikacije zanimanja posebno je potrebno izmijeniti upućivanja na ISCO-88 i europsku verziju ove klasifikacije ISCO-88 (COM). Uredbe (EZ) br. 1738/2005, (EZ) br. 698/2006 i (EZ) br. 377/2008 trebalo bi stoga na odgovarajući način izmijeniti.
(5)
Smatra se poželjnim, koliko je to moguće, da prva referentna godina za prijenos podataka prema ISCO-08 bude ista za sva predmetna statistička područja, u skladu sa sljedećim ciklusom popisa stanovništva, čija će referentna godina biti 2011. Stoga se preporuča korištenje 2011. kao prve referentne godina za prijenos podataka o zanimanjima prema ISCO-08, izuzev istraživanja o strukturi zarada, koje se provodi svake četiri godine, koje bi se trebalo primijeniti 2010.
(6)
Mjere predviđene ovom Uredbom u skladu su s mišljenjem Odbora za europski statistički sustav,
DONIJELA JE OVU UREDBU:
Članak 1.
U Uredbi (EZ) br. 1738/2005 izraz „ISCO-88 (COM)” zamjenjuje se izrazom „ISCO-08” u cijelom tekstu Priloga I., II. i III.
Članak 2.
U Uredbi (EZ) br. 698/2006 izraz „ISCO-88” zamjenjuje se izrazom „ISCO-08” u cijelom tekstu Priloga.
Članak 3.
U Uredbi (EZ) br. 377/2008 izraz „ISCO-88 (COM)” zamjenjuje se izrazom „ISCO-08” u cijelom tekstu Priloga.
Članak 4.
Stupanje na snagu
Ova Uredba stupa na snagu dvadesetog dana od dana objave u Službenom listu Europske unije.
Članci 1. i 2. primjenjuju se od 1. siječnja 2010. Članak 3. primjenjuje se od 1. siječnja 2011.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 29. listopada 2009.

Labels: 12
4
9
19